‘કિક’ની સ્ટોરી જાહેર ન થાય એ માટે બહુ પ્રયાસ કરવામાં આવ્યા છે. ફિલ્મ આમ તો તેલુગુ રીમેક છે, પણ આ રીમેકની સ્ટોરીમાં પણ અનેક ચેન્જ કરવામાં આવ્યા છે. ‘કિક’માં એક ત્રિકોણિયો જંગ છે જેમાં સારો માણસ, ખરાબ માણસ અને ન્યાયની દિશામાં આગળ વધી રહેલો માણસ આમને-સામને આવી જાય છે. શાઇના (જૅકલિન ફર્નાન્ડિસ) માટે તેના પપ્પા હિમાંશુ (રણદીપ હૂડા) પાસે મૅરેજની વાત મૂકે છે. શાઇનાની મૅરેજની કોઈ ઇચ્છા નથી અને એ પછી પણ તે પપ્પાની ઇચ્છાને વશ થઈને હિમાંશુને મળવા તૈયાર થાય છે. જોકે તે જ્યારે મળે છે ત્યારે હિમાંશુને પોતાની લવ-સ્ટોરી કહી દે છે અને કહે છે કે કૉલેજના સમયમાં તે દેવી (સલમાન ખાન)ના પ્રેમમાં હતી. દેવી ખુશમિજાજ હતો. તેને કોઈ પણ કામમાં ક્યારેય તકલીફ ન પડતી અને કોઈની પણ સાથે ક્યારેય કોઈ પ્રૉબ્લેમ ન થતો, પણ આ બધું ત્યાં સુધી જ ચાલતું જ્યાં સુધી દેવીને એમાં કિક મળતી રહે. કિક એટલે કે મજાનો નશો. જો દેવીને જૉબમાં મજાનો નશો ન મળે તો તે જોબ છોડી દેતાં પણ અચકાતો નહીં અને જો કોઈની કંપનીમાં પણ તેને મજાનો નશો ન આવે તો તે કોઈને છોડી દેતાં પણ અચકાતો નહીં. દેવીની વાત સાંભળીને હિમાંશુ (રણદીપ હૂડા)ના કાન સરવા થઈ જાય છે. હિમાંશુ પણ એક એવા જ માણસને ઓળખે છે જેનું નામ ડેવિલ (સલમાન ખાન) છે. ડેવિલ ચોર છે અને દર વખતે તે કરોડોની ચોરી કરીને ભાગી જાય છે. પોલીસ તેને પકડવાનો અથાગ પ્રયાસ કરે છે, પણ તે પકડાતો નથી.